মঙ্গোলিয় প্রাকৃতিক ইতিহাস জাদুঘর

প্রাকৃতিক ইতিহাস জাদুঘর (মঙ্গোলিয়:Байгалийн түүхийн музей, রোমানীকৃত: Baigaliin tüükhiin muzyei) মঙ্গোলিয়ার উলানবাটর চিংগেলতেইয়ে অবস্থিত একটি সংগ্রহস্থল এবং গবেষণা প্রতিষ্ঠান। জাদুঘরটি আগে মঙ্গোলিয়ান জাতীয় জাদুঘর বা রাজ্য কেন্দ্রীয় জাদুঘর নামে পরিচিত ছিল। জাদুঘরটিতে ভূতত্ত্ব, ভূগোল, উদ্ভিদ ও প্রাণী, জীবাশ্মবিজ্ঞান এবং নৃবিজ্ঞান বিভাগ রয়েছে, যা মঙ্গোলিয়ার প্রাকৃতিক ইতিহাসকে অন্তর্ভুক্ত করে। জাদুঘরের সংগ্রহে ১৫,০০০-এরও বেশি নমুনা রয়েছে, যার ৪৫% স্থায়ীভাবে জনসাধারণের প্রদর্শনের জন্য রাখা ছিল। জাদুঘরটি বিশেষত ডাইনোসর এবং অন্যান্য প্রত্নতাত্ত্বিক প্রদর্শনীর জন্য সুপরিচিত, যার মধ্যে সবচেয়ে উল্লেখযোগ্য হল ক্রিটেসিয়াস যুগের টারবোসরাস টাইরানোসরাইডের প্রায় একটি সম্পূর্ণ কঙ্কাল এবং প্রায় সমসাময়িক প্রোটোসেরাটপসের ডিমের বিস্তৃত বাসা। ইতিহাস জাদুঘরটি ১৯২৪ সালে জাতীয় জাদুঘর (মঙ্গোলীয়: Үндэсний музей) হিসেবে প্রতিষ্ঠিত হয়েছিল। ১৯৪০-১৯৪১ সালে, এটি গ্রামীণ গবেষণা জাদুঘর (মঙ্গোলীয়: Орон нутаг судлах музей) নামে পরিচিতি লাভ করে এবং ১৯৫৬ সালে রাজ্য কেন্দ্রীয় জাদুঘর (মঙ্গোলীয়: Улсын төв музей) হিসাবে পরিচিতি লাভ করে। ১৯৯১ সালের পর এটি এর বর্তমান নাম ধারণ করে। ২০১৩ সালে করা একটি সমীক্ষায় কর্তৃপক্ষ জাদুঘরের ১৯৫৩ সালে নির্মিত ভবনটিকে ভূমিকম্পের মতো প্রাকৃতিক দুর্যোগের জন্য অত্যন্ত ঝুঁকিপূর্ণ বলে চিহ্নিত করেছে। ২০১৩ সালের জুন মাসে জাদুঘরটি বন্ধ করে দেওয়া হয় এবং এর প্রদর্শনী সামগ্রীগুলো সংরক্ষণাগারে রাখা হয় বা অন্য স্থানে প্রদর্শন করা হয়। প্রাথমিক পরিকল্পনা ছিল জাদুঘরটিকে তার মূল স্থানে একটি সম্পূর্ণ নতুন ভবনে স্থাপন করা। পরবর্তী বছরগুলোতে জাদুঘর ভবনটি জরাজীর্ণ হয়ে পড়ে এবং অবশেষে জনরোষ সত্ত্বেও ২০১৯ সালের ৭ ডিসেম্বর রাত প্রায় ২টার দিকে এটি ভেঙে ফেলা হয়। ২০২২ সালে চালু হওয়া চেঙ্গিস খান জাতীয় জাদুঘরটি মূল স্থানেই নির্মিত হয়েছিল। ২০১৯ সালে জাদুঘরটি আনুষ্ঠানিকভাবে মঙ্গোলিয়ার কেন্দ্রীয় ডাইনোসর জাদুঘরের সাথে একীভূত হয় এবং বর্তমানে এটি উলানবাটরের প্রাক্তন লেনিন জাদুঘর ভবনে তার কার্যক্রম চালিয়ে যাচ্ছে। নাম জাদুঘরটি পূর্বে মঙ্গোলিয়ান জাতীয় জাদুঘর বা রাষ্ট্রীয় কেন্দ্রীয় জাদুঘর নামে পরিচিত ছিল। নাম পরিবর্তনের কারণে প্রায়শই উলানবাটারের অপর প্রধান জাদুঘর, মঙ্গোলিয়ার জাতীয় জাদুঘরের সাথে বিভ্রান্তি সৃষ্টি হতো। যদিও জাদুঘর দুটি একসময় একে অপরের বেশ কাছাকাছি অবস্থিত ছিল, সেগুলোতে থাকা প্রদর্শনী সামগ্রীগুলো সম্পূর্ণ ভিন্ন। মঙ্গোলিয়ার জাতীয় জাদুঘর মঙ্গোলিয়ার প্রত্নতত্ত্ব ও ইতিহাসের উপর আলোকপাত করে, অন্যদিকে মঙ্গোলিয়ার প্রাকৃতিক ইতিহাস জাদুঘর প্রধানত দেশটির উদ্ভিদ, প্রাণী, ভূতত্ত্ব এবং প্রাকৃতিক ইতিহাস নিয়ে কাজ করে। তথ্যসূত্র Танилцуулга বহিঃসংযোগ Official site (মঙ্গোলীয় ভাষায়)